               ЕВРОПЕЙСКА КОМИСИЯ
            Брюксел, 27.5.2016
            COM(2016) 302 final
            2016/0155(NLE)
            Предложение за
            РЕШЕНИЕ НА СЪВЕТА
            за подписване от името на Съюза и временно прилагане на Споразумение между Европейския съюз и правителството на Република Филипини относно някои аспекти на въздухоплавателните услуги

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  След решенията на Съда по т. нар. дела „Открито небе“, на 5 юни 2003 г. Съветът упълномощи Комисията да започне преговори с трети държави за замяната на някои разпоредби на съществуващите двустранни споразумения за въздухоплавателни услуги със споразумение на равнището на Съюза („хоризонтално упълномощаване“). Целите на тези споразумения са да се предостави на всички въздушни превозвачи от ЕС недискриминационен достъп до маршрути между Европейския съюз и трети държави, с което двустранните споразумения за въздухоплавателни услуги между държавите членки и трети държави да се приведат в съответствие с правото на Съюза.

               •Съгласуваност с действащите разпоредби в тази област на политиката

                  Разпоредбите на споразумението заменят или допълват съществуващите разпоредби в десет двустранни споразумения за въздухоплавателни услуги между държави членки и Република Филипини.

               •Съгласуваност с другите политики на Съюза

                  Споразумението ще обслужва основна цел на външната политика на Съюза в областта на въздухоплаването, като привежда действащите двустранни споразумения за въздухоплавателни услуги в съответствие с правото на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 100, параграф 2 и член 218, параграф 5 от ДФЕС

               •Субсидиарност (при неизключителна компетентност)

                  Предложението се основава изцяло на предоставеното от Съвета хоризонтално упълномощаване, като взема предвид въпросите, обхванати от правото на Съюза, и двустранните споразумения за въздухоплавателни услуги.

               •Пропорционалност

                  Споразумението изменя или допълва разпоредби в двустранните споразумения за въздухоплавателни услуги само дотолкова, доколкото това е необходимо, за да се гарантира спазването на правото на Съюза.

               •Избор на инструмент

                  Споразумението между Съюза и Република Филипини е най-ефикасният инструмент за привеждането на всички действащи двустранни споразумения за въздухоплавателни услуги между държавите членки и Република Филипини в съответствие с правото на Съюза.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не е приложимо.

               •Консултации със заинтересованите страни

                  В съответствие с член 218, параграф 4 от ДФЕС Комисията проведе преговорите в консултация със специален комитет. В процеса на преговори бе потърсено и становището на представители на сектора. Направените коментари бяха взети предвид. Съответните държави членки провериха точността на позоваванията на двустранните споразумения за въздухоплавателни услуги. Представителите на сектора подчертаха значението на стабилната правна основа за извършваните от тях търговски операции.

               •Събиране и използване на експертни становища

                  Не е приложимо.

               •Оценка на въздействието

                  Не е приложимо.

               •Пригодност и опростяване на законодателството

                  Предложението предвижда опростяване на законодателството. Съответните разпоредби на двустранните споразумения за въздухоплавателни услуги между държави членки и Република Филипини ще бъдат заменени или допълнени с разпоредби на едно общо споразумение.

               •Основни права

                  Не е приложимо.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета на Съюза.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  До влизане в сила на споразумението то се прилага временно от първия ден на месеца след датата, на която страните са се уведомили взаимно за приключването на необходимите за тази цел процедури.

               Обяснителни документи (за директивите)

                  Не е приложимо.

               Подробно разяснение на конкретни разпоредби на предложението

                  Традиционна практика е международните отношения в областта на въздушния транспорт между държавите членки и трети държави да се уреждат от двустранни споразумения за въздухоплавателни услуги между държави членки и трети държави, от приложенията към тях и съответни други двустранни или многостранни договорености.

                  Независимо от това традиционните клаузи за определяне на въздушен превозвач в двустранните споразумения за въздухоплавателни услуги между държавите членки противоречат на правото на Съюза. Те позволяват на трета държава да отхвърли, оттегли или временно да прекрати разрешенията или лицензите на въздушен превозвач, определен от държава членка, който обаче не е притежаван в значителната си част и не е действително контролиран от тази държава членка или нейни граждани. Смята се, че това представлява дискриминация спрямо въздушните превозвачи от ЕС, установени на територията на дадена държава членка, но притежавани и контролирани от граждани на други държави членки. Това противоречи на член 49 от Договора за функционирането на Европейския съюз, гарантиращ на гражданите на държавите членки, които са упражнили свободата си на установяване, същото отношение в приемащата държава членка като това, което се полага на нейните граждани.

                  Налице са допълнителни въпроси — например данъчното облагане на авиационното гориво или задължителните търговски споразумения между въздушните превозвачи, по отношение на които спазването на правото на Съюза следва да бъде осигурено посредством изменението или допълването на съществуващи разпоредби в двустранните споразумения за въздухоплавателни услуги между държави членки и трети държави.

                  В съответствие с механизмите и насоките в приложението към хоризонталното упълномощаване Комисията договори споразумение с Република Филипини, което заменя някои разпоредби в съществуващите двустранни споразумения за въздухоплавателни услуги между държави членки и Република Филипини. Член 2 от него заменя традиционните клаузи за определяне на въздушен превозвач с клауза на ЕС за определяне, позволяваща на всички превозвачи от ЕС да се възползват от правото на установяване. С член 5 се решават потенциални конфликти с разпоредбите на Съюза относно конкуренцията.

                  Преговорите по споразумението приключиха успешно и то следва да бъде подписано от името на Европейския съюз. С настоящото се предлага и проект на съответното решение.

                  Предлага се също така до влизането в сила на посоченото споразумение то да се прилага временно от първия ден на месеца след датата, на която страните са се уведомили взаимно за приключването на необходимите за тази цел процедури.

               2016/0155 (NLE)

               Предложение за

               РЕШЕНИЕ НА СЪВЕТА

               за подписване от името на Съюза и временно прилагане на Споразумение между Европейския съюз и правителството на Република Филипини относно някои аспекти на въздухоплавателните услуги

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)С решението си от 5 юни 2003 г. Съветът упълномощи Комисията да започне преговори с трети държави за замяната на някои разпоредби на действащите двустранни споразумения със споразумение на равнището на Съюза.

               (2)В съответствие с това и от името на Съюза Комисията договори споразумение с правителството на Република Филипини относно някои аспекти на въздухоплавателните услуги („споразумението“). Преговорите приключиха успешно с парафиране на споразумението на 10 февруари 2016 г.

               (3)Целта на споразумението е двустранните споразумения за въздухоплавателни услуги между десет държави членки и Република Филипини да се приведат в съответствие с правото на Съюза.

               (4)Поради това споразумението следва да бъде подписано от името на Съюза, при условие че бъде сключено на по-късна дата.

               (5)За да може от споразумението да произтекат ползи възможно най-скоро, то следва да се прилага временно,

               ПРИЕ НАСТОЯЩОТО РЕШЕНИЕ:

               Член 1

               Подписването на Споразумението между Европейския съюз и правителството на Република Филипини относно някои аспекти на въздухоплавателните услуги („споразумението“) се одобрява от името на Съюза, при условие че то бъде сключено.

               Текстът на споразумението е приложен към настоящото решение.

               Член 2

               Генералният секретариат на Съвета изготвя акта за предоставяне на пълномощия на лицето, посочено от преговарящия по споразумението, да подпише споразумението, при условие че то бъде сключено.

               Член 3

               До влизане в сила на споразумението то се прилага временно от първия ден на месеца след датата, на която страните са се уведомили взаимно за приключването на необходимите за тази цел процедури.

               Член 4

               Председателят на Съвета посочва лицето, което е упълномощено да извърши от името на Съюза уведомяването, предвидено в член 8, параграф 2 от споразумението.

               Член 5

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

    ---documentbreak---

               ЕВРОПЕЙСКА КОМИСИЯ
            Брюксел, 27.5.2016
            COM(2016) 302 final
            ПРИЛОЖЕНИЕ
            към
            Предложение за решение на Съвета
            за подписване от името на Съюза и временно прилагане на Споразумение между Европейския съюз и правителството на Република Филипини относно някои аспекти на въздухоплавателните услуги

               ПРИЛОЖЕНИЕ

               към

               Предложение за решение на Съвета

               за подписване от името на Съюза и временно прилагане на Споразумение между Европейския съюз и правителството на Република Филипини относно някои аспекти на въздухоплавателните услуги

               ЕВРОПЕЙСКИЯТ СЪЮЗ,

               от една страна, и

               ПРАВИТЕЛСТВОТО НА РЕПУБЛИКА ФИЛИПИНИ

               (наричана по-долу „Филипините“),

               от друга страна

               (наричани по-долу „страните“),

               КАТО ОТБЕЛЯЗВАТ, че между някои държави — членки на Европейския съюз, и Филипините са сключени двустранни споразумения за въздухоплавателни услуги, съдържащи разпоредби, които са в противоречие с правото на Европейския съюз,

               КАТО ОТБЕЛЯЗВАТ, че Европейският съюз има изключителни правомощия по отношение на редица аспекти, които могат да бъдат включени в двустранните споразумения за въздухоплавателни услуги между държави — членки на Европейския съюз, и трети държави,

               КАТО ОТБЕЛЯЗВАТ, че съгласно правото на Европейския съюз установените в държава — членка на Европейския съюз, въздушни превозвачи от Европейския съюз имат право на недискриминационен достъп до въздушни маршрути между държавите — членки на Европейския съюз и трети държави,

               КАТО ВЗЕМАТ ПРЕДВИД споразуменията между Европейския съюз и някои трети държави, предвиждащи възможността граждани на тези трети държави да придобиват собственост във въздушни превозвачи, лицензирани в съответствие с правото на Европейския съюз,

               КАТО ОТЧИТАТ, че някои разпоредби на двустранните споразумения за въздухоплавателни услуги между държави — членки на Европейския съюз, и Филипините, които са в противоречие с правото на Европейския съюз, трябва да бъдат приведени в съответствие с него, за да се създаде солидна правна основа за извършването на въздухоплавателни услуги между Европейския съюз и Филипините, както и за да се осигури тяхната непрекъснатост,

               КАТО ОТБЕЛЯЗВАТ, че съгласно правото на Европейския съюз въздушните превозвачи по принцип не могат да сключват споразумения, които могат да засегнат търговията между държавите — членки на Европейския съюз, и чийто предмет или последици са възпрепятстването, ограничаването или нарушаването на конкуренцията,

               КАТО ПРИЗНАВАТ, че разпоредбите на двустранните споразумения за въздухоплавателни услуги, сключени между държави —членки на Европейския съюз, и Филипините, които i) изискват или благоприятстват приемането на споразумения между предприятия, решения на сдружения от предприятия или съгласувани практики, които възпрепятстват, нарушават или ограничават конкуренцията между въздушни превозвачи по съответните маршрути; или ii) засилват последиците от всяко такова споразумение, решение или съгласувана практика; или iii) прехвърлят на въздушните превозвачи или други частни стопански субекти отговорността за вземането на мерки, които възпрепятстват, нарушават или ограничават конкуренцията между въздушните превозвачи по съответните маршрути, могат да направят неефективни правилата за конкуренцията, приложими за предприятията,

               КАТО ОТБЕЛЯЗВАТ, че целта на Европейския съюз, като част от настоящото споразумение, не е да увеличи общия обем на въздушното движение между Европейския съюз и Филипините, нито да наруши баланса между въздушните превозвачи от държавите — членки на Европейския съюз, и тези на Филипините, или да договаря изменения на разпоредбите на действащите двустранни споразумения за въздухоплавателни услуги по отношение на правата за въздушни превози,

               СЕ СПОРАЗУМЯХА ЗА СЛЕДНОТО:

               ЧЛЕН 1

               Общи разпоредби

               1.
                     За целите на настоящото споразумение понятието „държави членки“ означава държавите — членки на Европейския съюз, а „Договори за ЕС“ означава Договорът за Европейския съюз и Договорът за функционирането на Европейския съюз.

               2.
                     Упоменаването във всяко от споразуменията, изброени в приложение 1, на граждани на държавата членка, която е страна по това споразумение, се разбира като упоменаване на граждани на държавите — членки на Европейския съюз.

               3.
                     Упоменаването във всяко от споразуменията, изброени в приложение 1, на въздушни превозвачи или авиационни компании на държавата членка, която е страна по това споразумение, се разбира като упоменаване на въздушни превозвачи или авиационни компании, определени от тази държава членка.

               ЧЛЕН 2

               Определяне от държава членка

               1.
                     Разпоредбите на параграфи 2 и 3 от настоящия член заменят съответните разпоредби в членовете, изброени съответно в приложение 2, букви а) и б), по отношение на определянето от дадена държава членка на въздушен превозвач, неговия лиценз и разрешенията, предоставени от Филипините, както и съответно отказа, отнемането, спирането на действието или ограничаването на лицензите или разрешенията на въздушния превозвач.

               2.
                     При получаване на документ за определяне на превозвач от държава членка Филипините предоставят съответните лицензи и разрешения с минимално процедурно забавяне, при условие че:

               i)
                     въздушният превозвач е установен на територията на определящата държава членка съгласно Договорите за ЕС и притежава валиден оперативен лиценз в съответствие с правото на Европейския съюз; и

               ii)
                     държавата членка, отговорна за издаването на свидетелство за авиационен оператор, упражнява и поддържа действителен регулаторен контрол над въздушния превозвач, като съответният орган по въздухоплаването е посочен в документа за определяне; и

               iii)
                     въздушният превозвач е притежаван — пряко или чрез мажоритарно дялово участие, и действително контролиран от държави членки и/или граждани на държави членки, и/или от другите държави, изброени в приложение 3, и/или от граждани на тези други държави.

               3.
                     Филипините могат да откажат, отнемат, спрат действието или ограничат лицензите или разрешенията на даден въздушен превозвач, определен от държава членка, когато:

               i)
                     въздушният превозвач е установен на територията на определящата държава членка съгласно Договорите за ЕС или н притежава валиден оперативен лиценз в съответствие с правото на Европейския съюз; или

               ii)
                     държавата членка, отговорна за издаването на свидетелството за авиационен оператор, не упражнява или не поддържа действителен регулаторен контрол над въздушния превозвач или съответният орган по въздухоплаването не е ясно посочен в рамките на определянето; или

               iii)
                     въздушният превозвач не е притежаван — пряко или чрез мажоритарно дялово участие, или действително контролиран от държави членки и/или граждани на държави членки, и/или от други държави, изброени в приложение 3, и/или от граждани на тези други държави; или

               iv)
                     въздушният превозвач вече има разрешение за дейност съгласно двустранно споразумение между Филипините и друга държава членка, и Филипините могат да докажат, че като упражняват права за въздушни превози съгласно настоящото споразумение по маршрут, който включва точка в тази друга държава членка, въздушният превозвач би заобиколил ограниченията върху правата за въздушни превози, наложени от другото споразумение.

               При упражняване на правото си по настоящия параграф Филипините не дискриминират отделни въздушни превозвачи от държавите членки на основание на тяхната национална принадлежност.

               ЧЛЕН 3

               Безопасност

               1.
                     Разпоредбите на параграф 2 от настоящия член допълват съответните разпоредби на членовете, изброени в приложение 2, буква в).

               2.
                     Когато държава членка е определила въздушен превозвач, регулаторен контрол над който се упражнява и поддържа от друга държава членка, правата на Филипините съгласно разпоредбите за безопасност на споразумението между държавата членка, която е определила въздушния превозвач, и Филипините, се прилагат еднакво по отношение на приемането, упражняването или поддържането на стандарти за безопасност от тази друга държава членка и по отношение на оперативния лиценз на този въздушен превозвач.

               ЧЛЕН 4

               Данъчно облагане на авиационното гориво

               1.
                     Разпоредбите на параграф 2 от настоящия член допълват съответните разпоредби на членовете, изброени в приложение 2, буква г).

               2.
                     Независимо от всяка друга разпоредба с обратен смисъл нищо от споразуменията, изброени в приложение 2, буква г), не възпрепятства дадена държава членка да налага на недискриминационна основа данъци, налози, мита, тарифи или такси върху горивото, доставяно на нейна територия за ползване във въздухоплавателно средство на определен въздушен превозвач от Филипините, който извършва дейност от точка на територията на тази държава членка до друга точка на територията на същата държава членка или на територията на друга държава членка.

               ЧЛЕН 5

               Съвместимост с правилата за защита на конкуренцията

               1.
                     Независимо от всяка друга разпоредба с обратен смисъл нищо във всяко от споразуменията, изброени в приложение 1: i) не изисква или благоприятства приемането на споразумения между предприятия, решения на сдружения на предприятия или съгласувани практики, които възпрепятстват, нарушават или ограничават конкуренцията; ii) не засилва последиците от такъв вид споразумения, решения или съгласувани практики; не прехвърля на частни стопански субекти отговорността за вземането на мерки, които възпрепятстват, нарушават или ограничават конкуренцията.

               2.
                     Разпоредбите, съдържащи се в споразуменията, изброени в приложение 1, които са несъвместими с параграф 1 от настоящия член, не се прилагат.

               ЧЛЕН 6

               Приложения към споразумението

               Приложенията към настоящото споразумение съставляват неразделна част от него.

               ЧЛЕН 7

               Преразглеждане или изменение

               Страните могат по всяко време да преразгледат или изменят настоящото споразумение по взаимно съгласие.

               ЧЛЕН 8

               Влизане в сила и временно прилагане

               1.
                     Настоящото споразумение влиза в сила, след като страните се уведомят взаимно в писмен вид за приключването на съответните вътрешни процедури, необходими за влизането му в сила.

               2.
                     Независимо от разпоредбите на параграф 1 страните се съгласяват да прилагат временно настоящото споразумение от първия ден на месеца след датата, на която са се уведомили взаимно за приключването на необходимите за тази цел процедури.

               3.
                     Настоящото споразумение се прилага по отношение на всички споразумения и договорености, изброени в приложение 1, включително по отношение на тези, които към датата на подписване на настоящото споразумение все още не са влезли в сила.

               ЧЛЕН 9

               Прекратяване

               1.
                     В случай на прекратяване на някое от споразуменията, изброени в приложение 1, всички разпоредби на настоящото споразумение, които се отнасят до съответното споразумение, посочено в приложение 1, се прекратяват едновременно с него.

               2.
                     В случай че всички споразумения, изброени в приложение 1, бъдат прекратени, настоящото споразумение се прекратява едновременно с тях,

               В ДОКАЗАТЕЛСТВО ЗА КОЕТО долуподписаните, надлежно упълномощени, полагат подписите си под настоящото споразумение.

               Съставено в [….] в два екземпляра, на […] ден от […, …] на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като всички текстове са еднакво автентични.

               ЗА ЕВРОПЕЙСКИЯ СЪЮЗ:
                     ЗА РЕПУБЛИКА ФИЛИПИНИ:

               Приложение 1

               Списък на споразуменията, упоменати в член 1 от настоящото споразумение

               Споразумения и други договорености за въздухоплавателни услуги между Филипините и държавите — членки на Европейския съюз, съответно променени или изменени, които към датата на подписване на настоящото споразумение са били сключени, подписани или парафирани:

               —
                     Споразумение за въздушен транспорт между федералното правителство на Австрия и правителството на Република Филипини, подписано в Манила на 12 август 1992 г., наричано в приложение 2 по-долу „Споразумение Филипини — Австрия“;

               —
                     Споразумение за въздушен транспорт между правителството на Кралство Белгия и правителството на Република Филипини, подписано в Манила на 30 януари 1970 г., наричано в приложение 2 по-долу „Споразумение Филипини — Белгия“;

               —
                     Споразумение за въздушен транспорт между правителството на Чешката и Словашката федеративна република и правителството на Република Филипини, подписано в Прага на 23 април 1992 г., наричано в приложение 2 по-долу „Споразумение Филипини — Чешка република“;

               —
                     Споразумение за въздушен транспорт между правителството на Кралство Дания и Република Филипини, подписано в Осло на 8 май 1969 г., наричано в приложение 2 по-долу „Споразумение Филипини — Дания“;

               —
                     Споразумение за въздушен транспорт между Република Филипини и Кралство Швеция, подписано в Осло на 8 май 1969 г., наричано в приложение 2 по-долу „Споразумение Филипини — Швеция“;

               —
                     Споразумение за въздушен транспорт между Федерална република Германия и Република Филипини, подписано в Манила на 6 август 1971 г., наричано в приложение 2 по-долу „Споразумение Филипини — Германия“;

               —
                     Споразумение за въздушен транспорт между Кралското гръцко правителство и правителството на Република Филипини, подписано в Атина на 8 октомври 1949 г., наричано в приложение 2 по-долу „Споразумение Филипини — Гърция“;

               —
                     Споразумение за въздухоплавателни услуги между правителството на Република Унгария и правителството на Република Филипини, подписано в Будапеща на 21 май 1992 г., наричано в приложение 2 по-долу „Споразумение Филипини — Унгария“;

               —
                     Споразумение за въздушен транспорт между правителството на Великото херцогство Люксембург и правителството на Република Филипини, подписано в Люксембург на 21 ноември 2001 г., наричано в приложение 2 по-долу „Споразумение Филипини — Люксембург“;

               —
                     Споразумение за услуги в областта на гражданското въздухоплаване между правителството на Република Полша и правителството на Република Филипини, подписано в Манила на 1 юли 1993 г., наричано в приложение 2 по-долу „Споразумение Филипини — Полша“.

               Приложение 2

               Списък на членовете от споразуменията, изброени в приложение 1 и упоменати в членове 2—4 от настоящото споразумение

               а) Определяне:

               —
                     член 3 от Споразумението Филипини — Австрия;

               —
                     член 3 от Споразумението Филипини — Белгия;

               —
                     член III от Споразумението Филипини — Чешка република;

               —
                     член 3 от Споразумението Филипини — Дания;

               —
                     член 3 от Споразумението Филипини — Швеция;

               —
                     член 3, параграф 1 от Споразумението Филипини — Германия;

               —
                     членове 2 и 3 от Споразумението Филипини — Гърция;

               —
                     член III от Споразумението Филипини — Унгария;

               —
                     член III от Споразумението Филипини — Люксембург;

               —
                     член III от Споразумението Филипини — Полша;

               б) Отказ, отмяна, временно прекратяване или ограничаване на лицензи или разрешения:

               —
                     член 3 от Споразумението Филипини — Австрия;

               —
                     член 3 от Споразумението Филипини — Белгия;

               —
                     член III от Споразумението Филипини — Чешка република;

               —
                     член 3 от Споразумението Филипини — Дания;

               —
                     член 3 от Споразумението Филипини — Швеция;

               —
                     член 3, параграфи 4 и 5 и параграф 6, изречение 1 от Споразумението Филипини — Германия;

               —
                     член 6 от Споразумението Филипини — Гърция;

               —
                     член IV от Споразумението Филипини — Унгария;

               —
                     член III от Споразумението Филипини — Люксембург;

               —
                     член III от Споразумението Филипини — Полша;

               в) Безопасност:

               —
                     член 6 от Споразумението Филипини — Австрия;

               —
                     член 11 от Споразумението Филипини — Белгия;

               —
                     член X от Споразумението Филипини — Чешка република;

               —
                     член 11 от Споразумението Филипини — Дания;

               —
                     член 11 от Споразумението Филипини — Швеция;

               —
                     член 10 от Споразумението Филипини — Германия;

               —
                     член 4 от Споразумението Филипини — Гърция;

               —
                     член XIII от Споразумението Филипини — Унгария;

               —
                     член XI от Споразумението Филипини — Люксембург;

               —
                     член XII от Споразумението Филипини — Полша;

               г) Данъчно облагане на авиационното гориво:

               —
                     член 7 от Споразумението Филипини — Австрия;

               —
                     член 4 от Споразумението Филипини — Белгия;

               —
                     член IV от Споразумението Филипини — Чешка република;

               —
                     член 4 от Споразумението Филипини — Дания;

               —
                     член 4 от Споразумението Филипини — Швеция;

               —
                     член 4 от Споразумението Филипини — Германия;

               —
                     член 3 от Споразумението Филипини — Гърция;

               —
                     член V от Споразумението Филипини — Унгария;

               —
                     член IV от Споразумението Филипини — Люксембург;

               —
                     член IV от Споразумението Филипини — Полша.

               Приложение 3

               Списък на другите държави, упоменати в член 2 от настоящото споразумение

               a)
                     Република Исландия (съгласно Споразумението за Европейското икономическо пространство);

               б)
                     Княжество Лихтенщайн (съгласно Споразумението за Европейското икономическо пространство);

               в)
                     Кралство Норвегия (съгласно Споразумението за Европейското икономическо пространство);

               г)
                     Конфедерация Швейцария (съгласно Споразумението между Европейската общност и Конфедерация Швейцария по въпроси на въздушния транспорт).


               ЕВРОПЕЙСКА КОМИСИЯ
            Брюксел, 7.3.2016
            COM(2016) 118 final
            2016/0065(NLE)
            Предложение за
            РЕШЕНИЕ НА СЪВЕТА
            относно позицията на Съюза в Съвета за стабилизиране и асоцииране ЕС—Република Албания относно участието на Република Албания като наблюдател в работата на Агенцията на Европейския съюз за основните права и съответния ред и условия за това в съответствие с рамката, определена в Регламент (ЕО) № 168/2007 на Съвета

               ОБЯСНИТЕЛЕН МЕМОРАНДУМ

               1. Контекст

               Агенцията на Европейския съюз за основните права (наричана по-нататък „Агенцията“) е създадена с Регламент (ЕО) № 168/2007 на Съвета
                  1
                (наричан по-нататък „Регламентът“).

               Съгласно член 2 от Регламента целта на Агенцията е да предоставя на съответните институции, органи, служби и агенции на Съюза и неговите държави членки при прилагане на правото на Съюза помощ и специализирани познания относно основните права.

               В съответствие с член 28, параграф 1 от Регламента Агенцията е открита за участие на страни кандидатки в качеството на наблюдатели. В член 28, параграф 2 от Регламента се предвижда, че участието, както и съответните ред и условия се определят с решение на съответния Съвет за асоцииране. Това решение посочва по-специално естеството, степента и начина, по които страната ще участва в работата на Агенцията, в рамките, определени в членове 4 и 5 от Регламента. След решението на Съвета за асоцииране Агенцията ще може да работи по въпроси в областта на основните права в рамките на приложното поле на член 3, параграф 1 в съответната страна кандидатка, доколкото това е необходимо за постепенното привеждане на законодателството на съответната страна в съответствие с това на Съюза.

               2. Предложението за решение

               Комисията предлага на Съвета да приеме решение относно позицията на Съюза в Съвета за стабилизиране и асоцииране ЕС—Република Албания за участието на Република Албания като наблюдател в дейностите на Агенцията и за реда и условията на това участие. В предложеното решение, съдържащо един-единствен член, се посочва, че позицията на Съюза е определената в проекта на решение на Съвета за стабилизиране и асоцииране ЕС—Република Албания (наричан по-нататък „проектът на Решение“), приложен към решението на Съвета. Към предложението на Комисията е приложено също така предложение за такъв проект на Решение. Предложението е изготвено съгласно изискванията на член 28 от Регламента.

               В съответствие с един от основните принципи на Регламента (а именно, че Агенцията работи чрез възприемането на тематичен подход, а не на отделен подход към всяка страна) проектът на Решение дава възможност на Агенцията да изпълнява в Република Албания задачите, предвидени в членове 4 и 5 от Регламента.

               В проекта на Решение се предвижда също така, че Република Албания назначава наблюдател и негов заместник в управителния съвет на Агенцията. Тези лица трябва да отговарят на критериите, предвидени в член 12, параграф 1 от Регламента. Те участват в работата на управителния съвет на равни начала с членовете и техните заместници, назначени от държавите членки, но без право на глас.

               Проектът на Решение съдържа разпоредби относно финансовото участие на Република Албания и персонала (приложение I). Към проекта на Решение е приложена финансова обосновка.

               Проектът на Решение е в съответствие с Правилника за длъжностните лица на Европейския съюз и с Условията за работа на другите служители на Европейския съюз, както са определени с Регламент (ЕИО, Евратом, ЕОВС) № 259/68 на Съвета
                  2
               .

               2016/0065 (NLE)

               Предложение за

               РЕШЕНИЕ НА СЪВЕТА

               относно позицията на Съюза в Съвета за стабилизиране и асоцииране ЕС—Република Албания относно участието на Република Албания като наблюдател в работата на Агенцията на Европейския съюз за основните права и съответния ред и условия за това в съответствие с рамката, определена в Регламент (ЕО) № 168/2007 на Съвета

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 352 във връзка с член 218, параграф 9 от него,

               като взе предвид предложението на Комисията,

               като има предвид, че:

               (1)На заседанието си в Люксембург през декември 1997 г. Европейският съвет определи участието в агенциите на Съюза като начин за ускоряване на изпълнението на предприсъединителната стратегия. В заключенията на Европейския съвет се предвижда, че „агенциите на Съюза, в които страните кандидатки могат да участват, ще бъдат определени конкретно за всяка отделна страна“.

               (2)В Регламент (ЕО) № 168/2007 на Съвета за създаване на Агенция на Европейския съюз за основните права (наричан по-нататък „Регламентът“) се предвижда, че Агенцията е открита за участие на страни кандидатки в качеството им на наблюдатели.

               (3)Република Албания споделя целите и задачите във връзка с работата на Агенцията, посочени в Регламента, и се включва в задачите на Агенцията и нейните области на дейност по силата на членове 4 и 5 от Регламента.

               (4)Крайната цел на Република Албания е да стане член на Европейския съюз и участието ѝ в Агенцията на Европейския съюз за основните права ще ѝ помогне да постигне тази цел,

               РЕШИ:

               Член единствен

               Позицията на Европейския съюз в Съвета за стабилизиране и асоцииране ЕС—Република Албания относно участието на Република Албания като наблюдател в работата на Агенцията на Европейския съюз за основните права и съответният ред и условия за това са посочени в проекта на Решение на Съвета за стабилизиране и асоцииране ЕС—Република Албания, приложен към настоящото Решение.

               Съставено в Брюксел на  година.

                     За Съвета

                     Председател

                     (1)
                  Регламент (ЕО) № 168/2007 на Съвета от 15 февруари 2007 г. за създаване на Агенция на Европейския съюз за основните права, ОВ L 53, 22.2.2007 г., стр. 1.

                     (2)
                  OВ L 56, 4.3.1968 г., стр. 1, последно изменен с Регламент (ЕС, Евратом) № 1023/2013 на Европейския парламент и на Съвета от 22 октомври 2013 г., OВ L 287, 29.10.2013 г., стр. 15.

    ---documentbreak---

               ЕВРОПЕЙСКА КОМИСИЯ
            Брюксел, 7.3.2016
            COM(2016) 118 final
            ПРИЛОЖЕНИЕ
            РЕШЕНИЕ № .../ относно участието на Република Албания като наблюдател в работата на Агенцията на Европейския съюз за основните права и съответния ред и условия за това в съответствие с рамката, определена в Регламент (ЕО) № 168/2007 на Съвета
            придружаващо
            Решение на Съвета
            относно позицията на Съюза в Съвета за стабилизиране и асоцииране ЕС—Република Албания относно участието на Република Албания като наблюдател в работата на Агенцията на Европейския съюз за основните права и съответния ред и условия за това в съответствие с рамката, определена в Регламент (ЕО) № 168/2007 на Съвета

               ПРИЛОЖЕНИЕ

               РЕШЕНИЕ № .../ относно участието на Република Албания като наблюдател в работата на Агенцията на Европейския съюз за основните права и съответния ред и условия за това в съответствие с рамката, определена в Регламент (ЕО) № 168/2007 на Съвета

               придружаващо

               Решение на Съвета

               относно позицията на Съюза в Съвета за стабилизиране и асоцииране ЕС—Република Албания относно участието на Република Албания като наблюдател в работата на Агенцията на Европейския съюз за основните права и съответния ред и условия за това в съответствие с рамката, определена в Регламент (ЕО) № 168/2007 на Съвета

               СЪВЕТЪТ ЗА СТАБИЛИЗИРАНЕ И АСОЦИИРАНЕ ЕС—РЕПУБЛИКА АЛБАНИЯ,

               като взе предвид

                  Споразумението за стабилизиране и асоцииране

                между Европейския съюз, от една страна, и Република Албания, от друга страна,

               като взе предвид Регламент (ЕО) № 168/2007 на Съвета за създаване на Агенция на Европейския съюз за основните права, и по-специално член 28 от него,

               като има предвид, че:

               (1) На заседанието си в Люксембург през декември 1997 г. Европейският съвет определи участието в агенциите на Съюза като начин за ускоряване на изпълнението на предприсъединителната стратегия. В заключенията на Европейския съвет се предвижда, че „агенциите, в които страните кандидатки могат да участват, ще бъдат определени конкретно за всяка отделна страна“.

               (2) Република Албания споделя целите и задачите, предвидени за Агенцията на Европейския съюз за основните права (наричана по-нататък „Агенцията“), и приема приложното поле и описанието на задачите на Агенцията така, както са предвидени в Регламент (ЕО) № 168/2007 на Съвета.

               (3) Целесъобразно е също така Агенцията да работи по въпроси в областта на основните права в Република Албания в рамките на приложното поле на член 3, параграф 1 от Регламент (ЕО) № 168/2007 на Съвета, доколкото това е необходимо за постепенното привеждане на законодателството на страната в съответствие с това на Съюза.

               (4) Поради това е необходимо да се даде възможност на Република Албания да участва като наблюдател в работата на Агенцията и да се предвидят редът и условията за такова участие, включително разпоредби за участието в инициативи, предприети от Агенцията, за финансовото участие и за служителите.

               (5) В съответствие с член 12, параграф 2, буква а) и член 82, параграф 3, буква а) от Условията за работа на другите служители на Европейския съюз, предвидени в Регламент (ЕИО, Евратом, ЕОВС) № 259/68 на Съвета
                  1
               , директорът на Агенцията може по изключение да разреши назначаването на граждани на Република Албания, които не са лишени от граждански права.

               РЕШИ:

               Член 1

               В качеството си на страна кандидатка Република Албания участва като наблюдател в работата на Агенцията на Европейския съюз за основните права, създадена с Регламент (ЕО) № 168/2007 на Съвета.

               Член 2

               1. Агенцията може да работи по въпроси в областта на основните права в Република Албания в рамките на приложното поле на член 3, параграф 1 от Регламент (ЕО) № 168/2007 на Съвета, доколкото това е необходимо за постепенното привеждане на законодателството на страната в съответствие с това на Съюза.

               2. За тази цел Агенцията ще може да изпълнява в Република Албания задачите, предвидени в членове 4 и 5 от Регламент (ЕО) № 168/2007 на Съвета.

               Член 3

               Република Албания участва във финансирането на дейностите на Агенцията, посочени в член 4 от Регламент (ЕО) № 168/2007, в съответствие с разпоредбите на приложението към настоящото Решение.

               Член 4

               1. Република Албания назначава като наблюдател и заместник-наблюдател съответно лица, които отговарят на критериите, предвидени в член 12, параграф 1 от Регламент (ЕО) № 168/2007 на Съвета. Те могат да участват в работата на управителния съвет на равни начала с членовете и заместник-членовете, назначени от държавите членки, но без право на глас.

               2. Република Албания определя един държавен служител за национален служител за връзка, както е посочено в член 8, параграф 1 от Регламент (ЕО) № 168/2007 на Съвета.

               3. В срок от четири месеца след влизането в сила на настоящото Решение Република Албания съобщава на Европейската комисия имената, квалификациите и координатите за връзка на лицата, посочени в параграфи 1 и 2.

               Член 5

               Данните, предоставяни на Агенцията или разпространявани от нея, могат да бъдат публикувани и се предоставят на обществеността, при условие че поверителната информация се ползва със същата степен на защита в Република Албания, с каквато се ползва в рамките на Съюза.

               Член 6

               Агенцията се ползва в Република Албания със същата правоспособност, каквато се предоставя на правните субекти съгласно правото на Република Албания.

               Член 7

               За да могат Агенцията и нейният персонал да изпълняват задачите си, Република Албания им предоставя същите привилегии и имунитети, както посочените в членове 1—4, член 5, член 6, членове 10—13, член 15, член 17 и член 18 от Протокола (№ 7) за привилегиите и имунитетите на Европейския съюз, приложен към Договора за Европейския съюз и Договора за функционирането на Европейския съюз.

               Член 8

               Всяка от страните предприема всички необходими общи или специфични мерки за изпълнение на задълженията си по настоящото Решение и уведомява Съвета за стабилизиране и асоцииране за тях.

               Член 9

               Настоящото Решение влиза в сила на първия ден от втория месец след датата на приемането му.

               ПРИЛОЖЕНИЕ I

               ФИНАНСОВО УЧАСТИЕ НА РЕПУБЛИКА АЛБАНИЯ В АГЕНЦИЯТА НА ЕВРОПЕЙСКИЯ СЪЮЗ ЗА ОСНОВНИТЕ ПРАВА

               1.Финансовото участие, което Република Албания трябва да заплати към бюджета на Европейския съюз, за да участва в работата на Агенцията на Европейския съюз за основните права (наричана по-нататък „Агенцията“), установено в точка 2, представлява пълният размер на разходите за участието ѝ в Агенцията за първите три години. От четвъртата година размерът на финансовото участие ще се определя в съответствие с точка 6.

               2.Финансовото участие, което Република Албания трябва да заплати към бюджета на Европейския съюз за първите три години, е, както следва:

                        Година 1:

                        160 000 EUR

                        Година 2:

                        163 000 EUR

                        Година 3:

                        166 000 EUR

               3.Възможната финансова подкрепа по програми на Съюза за подпомагане ще се договаря отделно съгласно съответната програма на Съюза.

               4.Финансовото участие на Република Албания ще се управлява в съответствие с Финансовия регламент, приложим към общия бюджет на Европейския съюз.

               5.Пътните и дневните разноски на представителите и експертите на Република Албания, направени с цел участие в работата на Агенцията или в срещи, свързани с изпълнението на работната програма на Агенцията, се възстановяват от Агенцията на същите основания и в съответствие с процедурите, които са понастоящем в сила за държавите — членки на Европейския съюз.

               6.След влизането в сила на настоящото Решение и в началото на всяка следваща година Комисията ще изпраща на Република Албания покана за внасяне на средства в размер, съответстващ на финансовото ѝ участие в Агенцията съгласно настоящото Решение. За първата календарна година от участието си Република Албания ще плати вноска, изчислена пропорционално от датата на включването ѝ до края на годината. За следващите години финансовото участие ще се определя в съответствие с таблицата в точка 2. От четвъртата година финансовото участие ще се адаптира в контекста на увеличаването или намаляването на субсидията на Агенцията с цел да се поддържа едно и също съотношение между участието на Република Албания и бюджета на Агенцията за ЕС-28. Финансовото участие може да бъде преразгледано през следващите финансови години въз основа на най-новите статистически данни, публикувани от Статистическата служба на Европейския съюз (Евростат).

               7.Това финансово участие се изразява в евро и плащанията се извършват по банкова сметка в евро на Комисията на Европейския съюз.

               8.Република Албания ще плаща своята вноска в съответствие с поканата за внасяне на средства за своята част най-късно 30 дни, след като поканата за внасяне на средства е изпратена от Комисията.

               9.Всяко забавяне в плащането на вноската дава основание за плащане от страна на Република Албания на лихва върху дължимата сума, считано от датата на падежа. Лихвеният процент съответства на процента, прилаган към датата на падежа от Европейската централна банка за нейните операции в евро, увеличен с 1,5 процентни пункта.

               ЗАКОНОДАТЕЛНА ФИНАНСОВА ОБОСНОВКА

               1.
                     РАМКА НА ПРЕДЛОЖЕНИЕТО/ИНИЦИАТИВАТА

                  1.1.
                     Наименование на предложението/инициативата

                  1.2.
                     Съответни области на политиката в структурата на УД/БД

                  1.3.
                     Естество на предложението/инициативата

                  1.4.
                     Цели

                  1.5.
                     Мотиви за предложението/инициативата

                  1.6.
                     Срок на действие и финансово отражение

                  1.7.
                     Предвидени методи на управление

               2.
                     МЕРКИ ЗА УПРАВЛЕНИЕ

                  2.1.
                     Правила за мониторинг и докладване

                  2.2.
                     Система за управление и контрол

                  2.3.
                     Мерки за предотвратяване на измами и нередности

               3.
                     ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

                  3.1.
                     Съответни функции от многогодишната финансова рамка и разходни бюджетни редове

                  3.2.
                     Очаквано отражение върху разходите

                  3.2.1.
                     Обобщение на очакваното отражение върху разходите

                  3.2.2.
                     Очаквано отражение върху бюджетните кредити на Агенцията

                  3.2.3.
                     Очаквано отражение върху човешките ресурси на Агенцията

                  3.2.4.
                     Съвместимост с настоящата многогодишна финансова рамка

                  3.2.5.
                     Участие на трети страни във финансирането

                  3.3.
                     Очаквано отражение върху приходите

               ЗАКОНОДАТЕЛНА ФИНАНСОВА ОБОСНОВКА

               1.РАМКА НА ПРЕДЛОЖЕНИЕТО/ИНИЦИАТИВАТА

               1.1.Наименование на предложението/инициативата

                  Решение на Съвета относно позицията на Съюза относно участието на Република Албания като наблюдател в работата на Агенцията на Европейския съюз за основните права и съответния ред и условия за това в съответствие с рамката, определена в Регламент (ЕО) № 168/2007 на Съвета.

               1.2.Съответни области на политиката в структурата на УД/БД
                  2

                  Област на политиката:
                        33
                        „Правосъдие и потребители“

                  Дейност:
                        33 02
                        „Права, равенство и гражданство“

               1.3.Естество на предложението/инициативата

               Предложението/инициативата е във връзка с нова дейност

               1.4.Цели

               1.4.1.Многогодишни стратегически цели на Комисията, за чието изпълнение е предназначено предложението/инициативата

                  Участието на Република Албания като наблюдател в работата на Агенцията ще допринесе за постепенното привеждане на законодателството на страната в съответствие с това на Съюза и за успешната ѝ подготовка за членство в Европейския съюз.

               1.4.2.Конкретни цели и съответни дейности във връзка с УД/БД

                  Конкретна цел:

                  Предложеното Решение ще даде възможност на Република Албания да участва като наблюдател в работата на Агенцията, а на Агенцията — да работи по въпроси в областта на основните права в Република Албания.

                  Съответни дейности във връзка с УД/БД

                  33 02
                        „Права, равенство и гражданство“.

               1.4.3.Очаквани резултати и отражение

               Да се посочи въздействието, което предложението/инициативата следва да окаже по отношение на бенефициерите/целевите групи.

                  Участието на Република Албания като наблюдател в работата на Агенцията ще допринесе за постепенното привеждане на законодателството на страната в съответствие с това на Съюза и за успешната ѝ подготовка за членство в Европейския съюз.

               1.4.4.Показатели за резултатите и за отражението

               Да се посочат показателите, които позволяват да се проследи изпълнението на предложението/инициативата.

                  Предложеното Решение ще даде възможност на Агенцията да изпълнява в Република Албания задачите, предвидени в членове 4 и 5 от Регламент (ЕО) № 168/2007 на Съвета (наричан по-нататък „Регламентът“).

                  В центъра на дейностите на Агенцията по планиране, наблюдение, оценяване и докладване стоят показатели за изпълнението. Показателите са определени в Рамката за измерване на изпълнението и се използват за измерване на постигнатите от Агенцията общи резултати. Рамката за измерване на изпълнението съдържа показатели на равнище проект, които описват предвидения резултат от всяка дейност, както и краткосрочни и дългосрочни показатели и показатели с пожелателен характер, повечето от които се измерват след приключването на дейностите, и по-специално след приключването на планираната инициатива. Важно е да се отбележи, че тази рамка е обвързана както със стратегическия план, така и с годишните работни програми. Рамката за измерване на изпълнението на Агенцията съдържа логиката на действие и списък на показателите за изпълнение, както и съответстващата им цел, критерии за преценка, мерки, източници и инструменти. Тя предоставя по логичен начин цялата информация и данни, свързани с изпълнението.   Рамката за измерване на изпълнението на Агенцията е съставена по начин, който подпомага анализа на изпълнението (т.е. наблюдението, оценяването и докладването) на различните равнища на работа на Агенцията, а именно проект, действие, тематична област, и на стратегическо равнище, и ще бъде използвана за наблюдение на изпълнението на инициативата. По-специално показателите са разграничени по равнище на постигнатото (дали става въпрос за резултат, краткосрочни отражения, дългосрочни отражения и отражения с пожелателен характер), както и по равнищата на дейности, описани в логическия модел. Те се определят всяка година (и за съответната дейност във връзка с УД/БД, засегната от инициативата) в оперативните програми за работа на Агенцията (Програмния документ), а в съответния документ за докладване (Консолидиран годишен доклад за дейността) се описват наблюдението и оценяването на изпълнението.

               1.5.Мотиви за предложението/инициативата

               1.5.1.Нужди, които трябва да бъдат задоволени в краткосрочен или дългосрочен план

                  Предложеното Решение би трябвало да даде възможност на Република Албания да участва като наблюдател в работата на Агенцията, а на Агенцията — да работи по въпроси в областта на основните права в Република Албания, в рамките на приложното поле на Регламент (ЕО) № 168/2007 на Съвета.

               1.5.2.Добавена стойност от намесата на ЕС

                  Участието на Република Албания като наблюдател в работата на Агенцията ще допринесе за постепенното привеждане на законодателството на страната в съответствие с това на ЕС.

               1.5.3.Изводи от подобен опит в миналото

                  В предложението за Регламент (ЕО) № 168/2007 се съдържаше оценка на въздействието, в която се разглеждаше въпросът за географския обхват на дейностите на Агенцията.

                  Предшественикът на Агенцията на ЕС за основните права — Европейският център за мониторинг на расизма и ксенофобията (ЕЦМРК) — извършваше дейности по проекти PHARE в различни страни кандидатки (през 2003 г. в десетте страни кандидатки, които се присъединиха към ЕС през 2004 г., както и в Румъния, България, Турция и Хърватия), което се оказа много полезно както за страните кандидатки, така и за ЕЦМРК.

               1.5.4.Съвместимост и евентуална синергия с други подходящи инструменти

                  Част от разходите за участието на Република Албания ще бъде поета от ИПП.

               1.6.Срок на действие и финансово отражение

               Предложение/инициатива в сила от влизането в сила на Решението (вж. член 9 от него) до присъединяването на Република Албания към ЕС

               Финансово отражение от влизането в сила на Решението до присъединяването на Република Албания към ЕС

               1.7.Планирани методи на управление
                  3

               Непряко управление чрез възлагане на задачи по изпълнението на бюджета на органите, посочени в членове 208 и 209 от Финансовия регламент

               2.МЕРКИ ЗА УПРАВЛЕНИЕ

               2.1.Правила за мониторинг и докладване

               Да се посочат честотата и условията.

                  Работата на Агенцията на ЕС за основните права, в това число участието на страните кандидатки в дейностите на Агенцията, се оценяват редовно в съответствие с рамката, установена в Регламент (ЕО) № 168/2007 на Съвета, и като се вземат предвид многогодишната рамка и програмните документи на Агенцията.

               2.2.Система за управление и контрол

               2.2.1.Установени рискове

                  (1) Познанията на персонала за съответния пазар.

                  (2) Специфични проблеми при събирането на данни за основните права, дължащи се на липсата на доставчици на пазара.

                  (3) Отражение върху процеса на обществени поръчки, дължащо се на липсата на доставчици на услуги за събирането на данни за основните права.

                  (4) Отражение върху резултатите от научноизследователската дейност, дължащо се на недостатъчното количество събрани данни или на липсата на данни.

               2.2.2.Предвидени методи на контрол

                  (1) Анализ на конкретните познания, умения и компетенции, изисквани за изпълнението на дейността, и определяне на нуждите от обучение за персонала.

                  (2) Засилване на наблюдението на дейностите на външните изпълнители, особено ако нямат опит в предоставянето на данни за основните права.

               2.3.Мерки за предотвратяване на измами и нередности

               Да се посочат съществуващите или планираните мерки за превенция и защита.

                  С цел борба с измамите, корупцията и други незаконни дейности разпоредбите на Регламент (ЕС, Евратом) № 883/2013 се прилагат без ограничения спрямо Агенцията на ЕС за основните права.

                  Агенцията се присъединява към Междуинституционалното споразумение между Европейския парламент, Съвета на Европейския съюз и Комисията на Европейските общности от 25 май 1999 г. относно вътрешните разследвания, провеждани от Европейската служба за борба с измамите (OLAF), и незабавно прилага съответната разпоредба в контекста на стратегията на Агенцията за борба с измамите и свързания с нея план за действие.

                  В решенията за финансиране и споразуменията и актовете за прилагане, които произтичат от тях, се предвижда изрично, че Сметната палата и OLAF имат право при необходимост да извършват проверки на място на получателите на средства от Агенцията, както и на персонала, отговарящ за разпределението на тези средства.

               3.ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

               3.1.Съответни функции от многогодишната финансова рамка и разходни бюджетни редове

               Съществуващи бюджетни редове

                        Функция от многогодишната финансова рамка

                        Бюджетен ред

                        Вид на разхода

                        Вноска

                        Номер Наименование………………………...…………

                        Многогод./Едногод.
                           4

                        от държави от ЕАСТ
                           5

                        от държави кандидатки
                           6

                        от трети държави

                        по смисъла на член 21, параграф 2, буква б) от Финансовия регламент

                        3

                        33.0206

                        Агенция на Европейския съюз за основните права

                        Едногод.

                        НЕ

                        ДА

                        НЕ

                        ДА

               3.2.Очаквано отражение върху разходите

               3.2.1.Обобщение на очакваното отражение върху разходите

               млн. EUR (до третия знак след десетичната запетая)

                        Функция от многогодишната финансова
                        рамка

                        Номер

                        3 ..……………………………………………………………….

                        Агенция на Европейския съюз за основните права

                        Година
                        1

                        Година
                        2

                        Година
                        3

                        ОБЩО

                        Дял 1 — Разходи за персонал:

                        Поети задължения

                        (1)

                        0,074

                        0,075

                        0,076

                        0,225

                        Плащания

                        (2)

                            0,074

                        0,075

                        0,076

                        0,225

                        Дял 2 — Сгради, оборудване и различни оперативни разходи:

                        Поети задължения

                        (1a)

                        0,020

                        0,021

                        0,021

                        0,062

                        Плащания

                        (2a)

                        0,020

                        0,021

                        0,021

                        0,062

                        Дял 3 — Оперативни разходи:

                        Поети задължения

                        (3a)

                        0,066

                        0,067

                        0,069

                        0,202

                        Плащания

                        (3б)

                        0,066

                        0,067

                        0,069

                        0,202-

                        ОБЩО бюджетни кредити
                        за Агенцията на Европейския съюз за основните права

                        Поети задължения

                        =1+1a +3a

                        0,160

                        0,163

                        0,166

                        0,489

                        Плащания

                        =2+2а

                        +3б

                        0,160

                        0,163

                        0,166

                        0,489

               Разходите на Агенцията ще се покриват от целевите приходи от финансовото участие на страната кандидатка.

                        Функция от многогодишната финансова
                        рамка

                        5

                        „Административни разходи“

               млн. EUR (до третия знак след десетичната запетая)

                        Година
                        1

                        Година
                        2

                        Година
                        3

                        ОБЩО

                        Комисия:

                        • Човешки ресурси

                        0,067

                        0,067

                        0,067

                        0,201

                        • Други административни разходи

                        ОБЩО Комисия

                        Бюджетни кредити

                        0,067

                        0,067

                        0,067

                        0,201

                        ОБЩО бюджетни кредити
                        за ФУНКЦИЯ 5
                        от многогодишната финансова рамка

                        (Общо поети задължения = Общо плащания)

                        0,067

                        0,067

                        0,067

                        0,201

               млн. EUR (до третия знак след десетичната запетая)

                        Година
                        1

                        Година
                        2

                        Година
                        3

                        ОБЩО

                        ОБЩО бюджетни кредити
                        за ФУНКЦИИ 1—5
                        от многогодишната финансова рамка

                        Поети задължения

                        0,227

                        0,230

                        0,233

                        0,690

                        Плащания

                        0,227

                        0,230

                        0,233

                        0,690

               3.2.2.Очаквано отражение върху бюджетните кредити на Агенцията за основните права

               Предложението/инициативата налага използване на бюджетни кредити за оперативни разходи в размер на 0,066 млн. EUR.

               Участието на Република Албания като наблюдател в работата на Агенцията ще даде възможност на Агенцията да работи по въпроси в областта на основните права в страната в рамките на приложното поле по член 3, параграф 1 от Регламент (ЕО) № 168/2007 на Съвета, доколкото това е необходимо за постепенното привеждане на законодателството на Република Албания в съответствие с това на Съюза. Задачите, които Агенцията може да изпълнява, са посочени в член 4 от Регламент (ЕО) № 168/2007 на Съвета, а основните области, в които е съсредоточена дейността ѝ, са определени в Многогодишната рамка на Агенцията в съответствие с член 5 от Регламент (ЕО) № 168/2007 на Съвета.

               3.2.3.Очаквано отражение върху човешките ресурси на Агенцията за основните права

               3.2.3.1.Обобщение

               Предложението/инициативата налага използване на бюджетни кредити за административни разходи съгласно обяснението по-долу:

               млн. EUR (до третия знак след десетичната запетая)

                        Година
                        1

                        Година
                        2

                        Година
                        3

                        ОБЩО

                        Длъжностни лица (степени AD)

                        Длъжностни лица (степени AST)

                        Договорно нает персонал

                        1

                        1

                        1

                        1

                        Временно нает персонал

                        Командировани национални експерти

                        ОБЩО

                        1

                        1

                        1

                        1

               3.2.3.2.Очаквани нужди от човешки ресурси за Комисията

               Предложението/инициативата налага използване на човешки ресурси в Комисията съгласно обяснението по-долу:

               Оценката се посочва в цели стойности (или най-много до един знак след десетичната запетая)

                        Година
                        1

                        Година
                        2

                        Година
                        3

                        Длъжности в щатното разписание (длъжностни лица и временно наети лица)

                        XX 01 01 01 (Централа и представителства на Комисията)

                        0,5

                        0,5

                        0,5

                        XX 01 01 02 (Делегации)

                        XX 01 05 01 (Непреки научни изследвания)

                        10 01 05 01 (Преки научни изследвания)

                        • Външен персонал (в еквивалент на пълно работно време: ЕПРВ)
                           7

                        XX 01 02 01 (ДНП, КНЕ, ПНА от общия финансов пакет)

                        XX 01 02 02 (ДНП, МП, КНЕ, ПНА и МЕД в делегациите)

                        XX 01 04 yy
                           8

                        - в централата
                           9

                        - в делегациите

                        XX 01 05 02 (ДНП, КНЕ, ПНА — Непреки научни изследвания)

                        10 01 05 02 (ДНП, КНЕ, ПНА — Преки научни изследвания)

                        Други бюджетни редове (да се посочат)

                        ОБЩО

                        0,5

                        0,5

                        0,5

               XX е съответната област на политиката или бюджетен дял.

               Нуждите от човешки ресурси ще бъдат покрити от персонала на генералните дирекции, на който вече е възложено управлението на дейността и/или който е преразпределен в рамките на генералните дирекции, при необходимост заедно с всички допълнителни отпуснати ресурси, които могат да бъдат предоставени на управляващите генерални дирекции в рамките на годишната процедура за отпускане на средства и като се имат предвид бюджетните ограничения.

               Описание на задачите, които трябва да се изпълнят:

                        Длъжностни лица и временно наети лица

                        Задачи от административно, финансово и правно естество, свързани с участието на Република Албания като наблюдател в работата на Агенцията

                        Външен персонал

                        Не е приложимо.

               3.2.4.Съвместимост с настоящата многогодишна финансова рамка

               Предложението/инициативата е съвместимо(а) с настоящата многогодишна финансова рамка.

               3.2.5.Участие на трети страни във финансирането

               Предложението/инициативата предвижда съфинансиране съгласно следните прогнози:

               млн. EUR (до третия знак след десетичната запетая)

                        Година
                        1

                        Година
                        2

                        Година
                        3

                        Общо

                        Република Албания

                        0,160

                        0,163

                        0,166

                        0,489

                        ОБЩО съфинансирани бюджетни кредити

                        0,160

                        0,163

                        0,166

                        0,489

               3.3.Очаквано отражение върху приходите

               Предложението/инициативата има следното финансово отражение:

               ◻
                     върху собствените ресурси

               ⌧
                     върху разните приходи

               млн. EUR (до третия знак след десетичната запетая)

                        Приходен бюджетен ред:

                        Налични бюджетни кредити за текущата финансова година

                        Отражение на предложението/инициативата
                           10

                        Година
                        1

                        Година
                        2

                        Година
                        3

                        Член 603.1

                        0,160

                        0,163

                        0,166

               За разните „целеви“ приходи да се посочат съответните разходни бюджетни редове.

                  33.02.06

               Да се посочи методът за изчисляване на отражението върху приходите.

                  Вж. приложение I към Решението.

                     (1)
                  OВ L 56, 4.3.1968 г., стр. 1, последно изменен с Регламент (ЕС, Евратом) № 1023/2013 на Европейския парламент и на Съвета от 22 октомври 2013 г., OВ L 287, 29.10.2013 г., стр. 15.

                     (2)
                  УД: управление по дейности; БД: бюджетиране по дейности.

                     (3)
                  Подробна информация за методите на управление и позоваванията на Финансовия регламент могат да бъдат намерени на уебсайта BudgWeb:

                     https://myintracomm.ec.europa.eu/budgweb/EN/man/budgmanag/Pages/budgmanag.aspx

                  .

                     (4)
                  Многогод. = многогодишни бюджетни кредити/Едногод. = едногодишни бюджетни кредити.

                     (5)
                  ЕАСТ: Европейска асоциация за свободна търговия.

                     (6)
                  Държави кандидатки и ако е приложимо, държави потенциални кандидатки от Западните Балкани.

                     (7)
                  ДНП = договорно нает персонал; МП = местен персонал; КНЕ = командирован национален експерт; ПНА = персонал, нает чрез агенции за временна заетост; МЕД = младши експерт в делегация.

                     (8)
                  Подтаван за външния персонал, покрит с бюджетните кредити за оперативни разходи (предишни редове BA).

                     (9)
                  Предимно за структурните фондове, Европейския земеделски фонд за развитие на селските райони (ЕЗФРСР) и Европейския фонд за рибарство (ЕФР).

                     (10)
                  Що се отнася до традиционните собствени ресурси (мита, налози върху захарта), посочените суми трябва да бъдат нетни, т.е. брутни суми, от които са приспаднати 25 % за разходи по събирането.